প্রকাশিত: ০৫:১০ এএম, ০৪ মার্চ ২০১৮
দল জয় না পেলেও বল হাতে ছিলেন দুর্দান্ত। তবে চতুর্থ ম্যাচে নিজের নামের সুবিচার করতে পারলেন না মোস্তাফিজ। ৪ ওভারে দিয়েছেন ৩৯ রান। শুধু তাই নয়, সুপার ওভারেই দিলেন ১৯ রান। আর এতেই লাহোর টানা চতুর্থ ম্যাচে হেরে গেল।
শারজায় টস হেরে ব্যাট করতে নেমে শুরুটা ভালো হয়নি ইসলামাবাদের। শুরুতেই বিদায় নেন দুই ওপেনার লুক রনকি (০) ও সাহিবজাদা ফারহান (৬)। ওয়ান ডাউনে নেমে ডুমিনি এক প্রান্ত ধরে খেললেও আসা যাওয়ার মিছিলে ছিলেন অধিনায়ক মিসবাহ (৪), স্যামিত প্যাটেল (৯), আসিফ আলী (১৬) ও রাসেলরা (১৫)।
এদের বিদায়ের পর ৩৪ রান করে সাজঘরে ফেরেন ডুমিনি। হুসাইন তালাতের ৩৩ রানের উপর ভর করে ১২১ রানের সংগ্রহ পায় ইসলামাবাদ। লাহোরের পক্ষে ইয়াসির শাহ নেন ৩ উইকেট।
জবাবে ব্যাট করতে নেমে ম্যাককালাম (৩৪) ও আগা সালমান (৪৮) ব্যাতিত কেউই দুই অংকে পৌছাতে পারেননি। শেষ বলে সালমান ইরশাদ আউট হলে লাহোরেরও ইনিংস থামে ১২১ রানে। ফলে ম্যাচ গড়ায় সুপার ওভারে।
সুপার ওভারে প্রথমে ব্যাট করে ১৫ রান নেয় লাহোর। বল করতে আসেন মোস্তাফিজ। তবে নায়ক হতে পারেননি এই তারকা। আসিফ আলী ও রাসেল মিলে ১৯ রান তুললে ম্যাচ জিতে নেয় ইসলামাবাদ ইউনাইটেড। ফলে টানা চতুর্থ হারের স্বাদ পায় মোস্তাফিজদের লাহোর।